১৯৭৪ সালে আফ্রিকার দেশ জায়ারের বক্সিং রিংয়ে হয়েছিল শতাব্দীর অন্যতম সেরা ক্রীড়া দ্বৈরথ—জর্জ ফোরম্যান ও মোহাম্মদ আলীর মধ্যে। ‘দ্য র‌্যাম্বল ইন দ্য জাঙ্গল’ খ্যাত সে লড়াইয়ের আগেই আলী ঘোষণা দিয়েছিলেন বিশ্বচ্যাম্পিয়ন ফোরম্যানের বিপক্ষে নতুন এক কৌশলে লড়বেন তিনি। সে কৌশলটাই ‘রোপ-এ-ডোপ’। রিংয়ে দেখা যায়, শুরুর দিকে প্রতিপক্ষের আঘাতের পর আঘাত হজম করছেন আলী; কিন্তু নিজের মাথা বাঁচিয়ে। তাতে ফোরম্যান আক্রমণে আক্রমণে ব্যতিব্যস্ত করে রাখলেও কাজের কাজ করতে পারছিলেন না; নিজেকে বরং করে ফেলছিলেন ক্লান্ত। সে ক্লান্তির সুযোগ নিয়ে পরের রাউন্ডগুলোয় আধিপত্য আলীর; পরে তো নক আউটই করে দেন বিশ্বচ্যাম্পিয়নকে।